Diari Oficial de la Generalitat Valenciana


Sumari del DOGV 2717, del 27-03-1996 (1996/837780)

ACORD de 5 de març de 1996, del Govern Valencià, de constitució, junt amb les diputacions provincials d'Alacant, Castelló i València i els ajuntaments d'Alacant, Castelló de la Plana i València, del Consorci de Museus de la Comunitat Valènciana, i d'aprovació dels estatuts d'aquest consorci.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2717

Data del DOGV
:   27-03-1996

Secció del DOGV
:   ALTRES DISPOSICIONS

Número del document
:   1996/837780


Data del document
:   05-03-1996

Organisme emissor
:   Conselleria de Cultura, Educació i Ciència

Tipus de document
:   Acord

Anàlisi jurídica

ACORD de 5 de març de 1996, del Govern Valencià, de constitució, junt amb les diputacions provincials d'Alacant, Castelló i València i els ajuntaments d'Alacant, Castelló de la Plana i València, del Consorci de Museus de la Comunitat Valènciana, i d'aprovació dels estatuts d'aquest consorci.   
El Govern Valencià, en la reunió del dia 5 de març de 1996, va adoptar l'acord següent:  
La política museística valenciana requereix una acció coordinada per part de les administracions públiques titulars de museus o col·leccions museogràfiques, a fi d'aconseguir un ús racional d'aquests recursos culturals.  
Aquesta coordinació s'ha de dur a terme d'una forma voluntària i mitjançant instruments jurídics adequats, com el consorci, configurat per la normativa de règim local com una de les formes de cooperació entre l'administració local i la de les comunitats autònomes.  
Per tot això, a proposta del conseller de Cultura, Educació i Ciència, el Govern Valencià,  
ACORDA  
Primer  
Constituir, junt amb les diputacions provincials d'Alacant, Castelló i València i els ajuntaments d'Alacant, Castelló de la Plana i València, el Consorci de Museus de la Comunitat Valenciana.  
Segon  
Aprovar els estatuts d'aquest consorci, que s'adjunten com a annex a aquest acord.  
Tercer  
Disposar la publicació d'aquest acord en el Diari Oficial de la Generalitat Valenciana.  
València, 5 de març de 1996  
El conseller secretari del Govern Valencià,  
JOSÉ JOAQUíN RIPOLL SERRANO  
ANNEX  
Estatuts del Consorci de Museus  
de la Comunitat Valenciana  
Capítol I  
Constitució i ens consorciats  
Article 1  
Es constitueix el Consorci de Museus de la Comunitat Valenciana com una entitat amb personalitat jurídica pròpia i independent de la dels ens consorciats i amb plena capacitat jurídica i d'obrar per al compliment dels seus fins.  
Article 2  
Són ens consorciats la Generalitat Valenciana, les diputacions provincials d'Alacant, Castelló i València i els ajuntaments d'Alacant, Castelló de la Plana i València.  
El consorci podrà ampliar els seus membres per la incorporació d'altres administracions públiques que tinguen finalitats d'interès públic concurrents amb les del consorci.  
Article 3  
El consorci estarà subjecte en la seua actuació a les normes bàsiques de règim local i restants disposicions aplicables i a aquests estatuts. Com a entitat pública està sotmesa a la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en tot allò que li siga aplicable, a la Llei 13/1995, de 18 de maig, de Contractes de les Administracions Públiques, i a aquelles altres normes de dret públic que siguen d'aplicació obligatòria als consorcis.  
Article 4  
El Consorci de Museus de la Comunitat Valenciana es constitueix per temps indefinit.  
Capítol II  
Fins o objectius  
Article 5  
El consorci tindrà per finalitat:  
a) Coordinar i impulsar el patrimoni museístic de la Comunitat Valenciana.  
b) Establir una línia d'actuació coherent i global en relació amb la política museística valenciana.  
c) Fomentar la creació de nous espais expositius.  
d) Establir els criteris orientadors per a la política d'adquisicions del consorci.  
e) Afavorir el mecenatge i aconseguir fons per al compliment dels seus fins.  
f) Regular la correcta i adequada exhibició dels diversos fons i col·leccions.  
g) Facilitar a visitants i investigadors l'accés als museus.   
h) Impulsar el coneixement i la difusió didàctica de l'art valencià.  
i) Estimular el treball creatiu d'artistes valencians o relacionats amb la Comunitat Valenciana.  
j) Qualsevol altra activitat relacionada amb l'actuació dels museus integrats en el consorci.  
Capítol III  
òrgans i funcions  
Article 6  
1. Són òrgans de govern del consorci els següents:  
a) El Consell General.  
b) El president.  
c) La Comissió Executiva.  
2. Com a òrgan consultiu es constituirà la Comissió Científico-artística.  
3. Com a òrgan tècnic de gestió, el gerent.  
Article 7  
1. El Consell General estarà compost de la forma següent:  
- President d'honor: president de la Generalitat Valenciana.  
- President: conseller de Cultura, Educació i Ciència.  
- Tres vicepresidents. Elegits per consens entre els alcaldes de les ciutats d'Alacant, Castelló de la Plana i València, i els presidents de les diputacions de les respectives províncies, per un període de dos anys; i en els dos anys següents, els tres alcaldes o presidents de diputació que no hagen ocupat el càrrec en el primer període. Els vicepresidents, alcaldes o presidents de diputacions provincials, podran delegar en regidors i diputats de Cultura.  
- Vocals:  
El director general de Museus i Belles Arts.  
Els alcaldes de les ciutats d'Alacant, Castelló de la Plana i València, o els regidors de Cultura per delegació, si no ocupen el càrrec de vicepresident.  
Els presidents de les diputacions provincials d'Alacant, Castelló i València, o diputats de Cultura per delegació, si no ocupen el càrrec de vicepresident.  
El president de la Comissió Científico-artística.  
Un representant del Consell Valencià de Cultura.  
- Secretari: el secretari general de la Conselleria de Cultura, Educació i Ciència.  
- El gerent del consorci assistirà a les reunions amb veu però sense vot.  
2. S'integren en el Consell General, en qualitat de vocals, els representants legals de les entitats que en el futur s'integren en el consorci.  
Article 8  
Corresponen al Consell General les funcions següents:  
a) Aprovar el pla d'activitats per a cada any i la memòria de les activitats de l'any anterior.  
b) Definir les directrius generals d'actuació.  
c) Aprovar el pressupost i la liquidació d'aquest.  
d) Autoritzar la contractació d'obres, subministraments i serveis l'import dels quals supere el 30% del pressupost.  
e) Aprovar el Reglament de Règim Intern del Consell General.  
f) Aprovar els reglaments de règim interior de funcionament dels museus i fixar les tarifes aplicables als serveis prestats pel consorci.  
g) Acordar l'exercici d'accions judicials i administratives en defensa dels interessos del consorci.  
h) Nomenar i separar els membres de la Comissió Científico-artística.  
Article 9  
El president del consorci, que ho serà també del Consell General, tindrà les funcions següents:  
- Com a president del Consell General:  
a) Acordar la convocatòria de les sessions ordinàries i extraordinàries i la fixació de l'ordre del dia.  
b) Presidir les sessions i suspendre-les per causa justificada.  
c) Dirimir amb el seu vot els empats per a adoptar acords.  
d) Exercir totes les altres funcions que siguen inherents a la seua condició de president de l'òrgan.  
- Com a representant legal del consorci:  
a) Representar legalment el consorci davant òrgans judicials i administratius i acordar accions en el cas d'urgència, donant-ne compte al Consell General.  
b) Ser l'òrgan de contractació, amb les facultats pròpies de tal condició, dins dels límits previstos en l'article anterior.  
c) Autoritzar les despeses i ordenar els pagaments.  
d) Exercir totes les altres funcions que no estiguen atribuïdes per aquests estatuts a un altre òrgan.  
Article 10  
La Comissió Executiva estarà formada per:  
President: el director general de Museus i Belles Arts.  
Secretari: el gerent del consorci.  
Vocals:   
- El president de la Comissió Científico-artística.  
- Un representant de cadascun dels ens consorciats designats pel seu ens.  
Article 11  
La Comissió Executiva tindrà com a funcions:  
a) Coordinar l'activitat museística.  
b) Aprovar les propostes de les modificacions de l'ordenació de les col·leccions existents als ens consorciats.  
c) Impulsar l'organització d'exposicions temporals.  
d) Fomentar les labors de patrocini.  
e) Proposar el pla d'activitats per a cada any i la memòria de les activitats de l'any anterior.  
f) Proposar les directrius generals d'actuació.  
g) Elaborar el pressupost i la liquidació d'aquest.  
h) Proposar la contractació d'obres, subministraments i serveis l'import dels quals depasse el 30% del pressupost.  
i) Proposar l'aprovació dels reglaments de règim interior de funcionament dels museus i proposar els preus públics o tarifes aplicables a les visites o als serveis prestats pel consorci.  
j) Proposar l'exercici d'accions judicials i administratives en defensa dels interessos del consorci.  
k) Proposar l'aprovació del reglament de règim intern del consorci.  
Article 12  
El funcionament dels òrgans col·legiats previstos en els articles 7 i 10 d'aquests estatuts es regirà pel que estableixen els articles 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sense perjudici de les normes pròpies de funcionament que aprove el Consell General, conforme disposa aquesta llei.  
Article 13  
1. El gerent serà nomenat pel Consell General, a proposta del president.  
2. Li correspondran les funcions següents:  
a) Dirigir la gestió econòmico-administrativa del consorci, d'acord amb els acords dels seus òrgans.  
b) Dirigir, inspeccionar i impulsar les activitats, obres i serveis del consorci.  
c) Assistir a les sessions del Consell General.  
d) Desenvolupar la gestió econòmica d'acord amb els pressupostos.  
e) Administrar els béns del consorci.  
f) Propiciar la correcta coordinació museística.  
g) Fomentar les labors de patrocini.  
h) Exercir totes aquelles funcions que per delegació li encomanen el president o el Consell General.  
Article 14  
1. La Comissió Científico-artística estarà formada per personalitats de prestigi reconegut en l'àmbit de l'art i de la gestió artística sense excedir el nombre de deu, nomenats i separats pel Consell General. Quatre a proposta de la Direcció General de Museus i Belles Arts i un a proposta de cada un dels restants ens del consorci que en el moment de la seua constitució formen part d'aquest.  
2. Tindrà com a funcions les següents:  
a) Estudiar i proposar les directrius científico-artístiques d'actuació.  
b) Estudiar i proposar la modificació de l'ordenació de les col·leccions existents.  
c) En general, l'assessorament i l'emissió de dictàmens científico-artístics que li requerisquen els òrgans del consorci.  
Capítol IV  
Règim de personal  
Article 15  
Integraran la plantilla del consorci:  
a) Els funcionaris de carrera o personal laboral fix dels ens consorciats, que, amb la seua conformitat, siguen adscrits al consorci amb caràcter exclusiu.  
b) El personal que siga contractat pel mateix consorci, amb subjecció als principis d'igualtat, mèrit, capacitació i publicitat.  
Capítol V  
Règim econòmic  
Article 16  
Per a l'exercici de les seues funcions, el consorci comptarà amb els recursos següents:  
a) Les aportacions dels ens consorciats, aprovades per les institucions respectives.  
b) Els ingressos ordinaris o extraordinaris obtinguts en l'exercici de les seues activitats, incloses la venda de béns i la prestació de serveis.  
c) Les subvencions, aportacions, donacions o llegats procedents d'altres entitats públiques o privades.  
d) Qualsevol altre recurs que s'hi puga atribuir.  
Article 17  
L'ordenació de despeses i pagaments i la formalització dels ingressos i els pagaments se subjectaran a la normativa de règim local.  
Capítol VI  
Patrimoni  
Article 18  
Constituiran el patrimoni del consorci:  
a) Els béns que li puguen adscriure els ens consorciats.  
b) Els altres que el consorci adquirisca o reba per qualsevol títol legítim, d'acord amb el seu consell general.  
Capítol VII  
Modificació d'estatuts  
Article 19  
Qualsevol modificació d'aquests estatuts s'haurà d'ajustar als mateixos tràmits seguits per a l'aprovació d'aquests.  
Article 20  
1. L'adhesió de noves entitats com a membres del consorci es podrà efectuar a proposta del Consell General o d'algun dels ens consorciats, amb l'aprovació del mateix Consell General.  
2. L'adhesió de nous membres comportarà, si fa al cas, la modificació dels estatuts.  
Capítol VIII  
Dissolució  
Article 21  
La dissolució del consorci s'efectuarà a proposta del Consell General mitjançant votació favorable de dos terços dels membres i haurà de ser aprovada per l'òrgan competent de cadascun dels ens consorciats.  
Article 22  
En cas de dissolució, el Consell General designarà una comissió liquidadora. Aquesta comissió, saldats els deutes al dia de la data de dissolució, procedirà a repartir els béns mobles o immobles propietat del consorci entre els ens consorciats, en parts proporcionals a les seues aportacions econòmiques.  
El patrimoni del consorci que procedisca d'algun dels ens consorciats tornaria al mateix ens en cas de dissolució.  
Capítol IX  
Seu  
Article 23  
La seu del consorci serà la que tinga establerta la Direcció General de Museus i Belles Arts. No obstant això, el Consell General podrà acordar el canvi de seu.  
En tot cas, les reunions dels òrgans de govern podran ser itinerants en l'àmbit de la Comunitat Valenciana.